**Anexa nr.2**

*la Hotărîrea Curţii de Conturi*

*nr.22 din 26 aprilie 2013*

**RAPORTUL
de audit al regularităţii exerciţiului bugetar 2012 și gestionării**

 **patrimoniului public la instituţiile de învățămînt artistic din subordinea Ministerului Culturii**

**I. Introducere**

Auditul regularităţii exerciţiului bugetar 2012 și gestionării patrimoniului public la instituţiile de învățămînt artistic din subordinea Ministerului Culturii s-a efectuat în temeiul art.28 şi art.31 din Legea Curţii de Conturi nr.261-XVI din 05.12.2008[[1]](#footnote-1) şi în conformitate cu Programul activităţii de audit a Curţii de Conturi pe anul 2012[[2]](#footnote-2), tranzitoriu pe anul 2013.

**Scopul auditului** a constat în oferirea unei asigurări rezonabile referitor la faptul că rapoartele financiare, întocmite pe anul 2012, în toate aspectele semnificative, prezintă o imagine reală şi fidelă asupra situaţiei financiare şi celei patrimoniale, iar utilizarea mijloacelor alocate de la bugetul de stat, precum şi operaţiunile financiare efectuate sînt corecte şi conforme prevederilor legale.

**Responsabilitatea conducerii instituțiilor de învățămînt artistic auditate** ține de întocmirea şi prezentarea în termen a rapoartelor financiare, în conformitate cu Legea contabilităţii şi normele aprobate de Ministerul Finanţelor, de asigurarea utilizării regulamentare a fondurilor publice, precum şi de administrarea raţională a patrimoniului de stat aflat în gestiune.

Totodată, executorii de buget poartă răspundere pentru implementarea adecvată a sistemului de management financiar şi control intern, în scopul obţinerii unei asigurări rezonabile că obiectivele entităţii vor fi realizate în condițiile unei bune guvernări a fondurilor publice, cu obligația de a preveni erorile și fraudele.

**Responsabilitatea echipei de audit** a constat în auditarea unor operaţiuni şi tranzacţii financiare, în scopul obţinerii probelor de audit suficiente şi adecvate pentru susţinerea concluziilor şi opiniilor de audit asupra raportului financiar pe anul 2012, regularităţii gestionării mijloacelor publice şi a patrimoniului statului. Totodată, auditorii nu sînt responsabili de prevenirea faptelor de fraudă şi eroare.

**Metodologia de audit.** Auditul a fost efectuat în conformitate cu Standardele de audit ale Curţii de Conturi, aprobate prin Hotărîrea Curţii de Conturi nr.58 din 28.12.2009[[3]](#footnote-3). În vederea susţinerii opiniilor, constatărilor, formulării concluziilor şi recomandărilor, probele de audit au fost obţinute în urma aplicării procedurilor de evaluare a elementelor de control intern şi procedurilor de fond, cu folosirea diferitor tehnici şi metode: examinări, observări, confirmări, recalculări, intervievări etc.

**II. Prezentare generală**

Ministerul Culturii are în subordine 9 instituţii de învăţămînt artistic de profil (muzică, teatru, coregrafie, arte plastice), inclusiv: Academia de Muzică, Teatru şi Arte Plastice, 5 colegii şi 3 licee, cu un potenţial de personal scriptic didactic de 874 de profesori şi un contingent de circa 3000 de elevi şi studenţi.

Instituțiile de învățămînt artistic din cadrul Ministerului Culturii își organizează activitatea, inclusiv procesuleducaţional, în baza Legii nr.547-XIII din 21.07.1995[[4]](#footnote-4), Legii nr.413-XIV din 27.05.1999[[5]](#footnote-5), Statutelor/regulamentelor aprobate și înregistrate în modul stabilit.

Auditul a supus verificării eșantionate regularitatea cheltuielilor efectuate de către Academia de Muzică, Teatru și Arte Plastice; Colegiul de Muzică „Ștefan Neaga”; Colegiul Național de Coregrafie, mun.Chișinău; Colegiul de Arte Plastice „Alexandru Plămădeală”; Colegiul de Arte, or.Soroca; Colegiul de Muzică și Pedagogie din Bălți; Liceul-internat Republican de Muzică „Ciprian Porumbescu”; Liceul-internat Republican de Muzică „Serghei Rahmaninov”; Liceul-internat Republican de Arte Plastice „Igor Vieru”.

**III. Constatări, concluzii şi recomandări**

***3.1 Cu privire la cadrul instituțional***

Potrivit cadrului legal, instituțiile de învățămînt artistic din subordinea Ministerului Culturii urmează să activeze în baza statutelor/regulamentelor aprobate în modul stabilit, constatările de audit relevînd neracordarea prevederilor acestora la prevederile Regulamentului-cadru elaborat de către minister, aferent specificului domeniului de activitate.

Totodată, auditul a constatat că nu este determinat statutul juridic al Colegiului Național de Coregrafie, mun.Chișinău privind inițierea învățămîntului primar și secundar (gimnazial) în cadrul Colegiului, fapt ce nu se încadrează în prevederile legale[[6]](#footnote-6), potrivit cărora învăţămîntul artistic şi sportiv se organizează pentru copiii cu aptitudini în domeniul muzicii, coregrafiei, artelor plastice şi teatrale, sportului, în licee cu clasele I-XII, sau cu clasele IV-XII, în funcţie de profil.

Auditul relevă că titulatura Liceului Academic de Arte Plastice „Igor Vieru” nu corespunde prevederilor actelor normative[[7]](#footnote-7), conform cărora liceul este denumit Liceul- internat Republican de Arte Plastice „Igor Vieru”.

În scopul dezvoltării învățămîntului artistic, creării condițiilor optime de afirmare a școlii naționale de arte, Ministerul Culturii, conform Hotărîrii Colegiului și Ordinului Ministerului Culturii din 28.10.2011, urma, în termen de 2 luni, să elaboreze mecanisme legale de susţinere a educaţiei artistice (concepţii, strategii, acte normative şi legislative, programe guvernamentale etc.), precum și să optimizeze reţeaua instituţiilor de învăţămînt artistic, cu implementarea tendinţelor de modernizare. Aceste acțiuni, pe parcursul anului 2012, n-au fost realizate.

Auditul menționează situația problematică, precedată de nefuncționalitatea Agenției de Asigurare a Calității[[8]](#footnote-8), cînd majoritatea instituțiilor din învățămîntul artistic activează în lipsa evaluării și acreditării.

***Concluzii:*** Pentru desfășurarea învățămîntului artistic nu este elaborat un cadru regulator specific acestuidomeniu. Nu este adus în concordanță cu prevederile legale statutul gimnaziului care funcționează în cadrul Colegiului Național de Coregrafie, mun.Chișinău. Cele menționate condiționează impedimente în activitatea sistemului, situația fiind determinată și de managementul irelevant în cadrul ministerului și în instituțiile de învățămînt artistic.

***Recomandări Ministerului Culturii:***

***1****. Să întreprindă măsuri concrete privind racordarea cadrului regulator în domeniul învățămîntului artistic la legislația comunitară.*

***2.*** *În comun cu Ministerul Educației, să soluționeze situația privind evaluarea și acreditarea instituțiilor de învățămînt artistic din subordine.*

***3.2. Cu privire la regularitatea valorificării capacității instituționale și executării planului de înmatriculare cu finanțare bugetară***

Învățămîntul artistic din subordinea Ministerului Culturii se constituie din 3 instituții de învățămînt secundar general, 5 instituții de învățămînt mediu de specialitate și o instituție de învățămînt artistic superior. La începutul anului de studii 2012/2013, numărul elevilor/studenților în învățămîntul secundar general a constituit 432 de persoane, în învățămîntul mediu de specialitate – 293 de persoane, iar în învățămîntul artistic superior – 415 persoane. Dinamica numărului de elevi încadrați la studii în domeniul învățămîntului artistic, în ultimii 3 ani, se prezintă în Tabelul nr.1.

**Tabelul nr.1**

|  |
| --- |
| **Numărul persoanelor înmatriculate** |
|  | **Denumirea****instituţiei** | **2010-2011** | **2011-2012** | **2012-2013** |
|  | **TOTAL**  | **1162** | **1185** | **1140** |
|  | **Învățămîntul artistic superior,inclusiv:** | ***416*** | ***409*** | ***415*** |
| **1.** | Academia de Muzică,Teatru şi Arte Plastice | 416 | 409 | 415 |
|  | **Învăţămîntul mediu de specialitate, inclusiv:** | **305** | **323** | **293** |
| **2.** | Colegiul de Muzică „Ştefan Neaga” | 81 | 76 | 86 |
| **3.** | Colegiul de Arte Plastice ,,Alexandru Plămădeală” | 89 | 84 | 73 |
| **4.** | Colegiul de Muzică si Pedagogie din Bălţi | 57 | 52 | 47 |
| **5.** | Colegiul de Arte, or.Soroca | 64 | 53 | 51 |
| **6.** | Colegiul Naţional de Coregrafie, mun. Chișinău | 14 | 58 | 36 |
|  | **Învăţămîntul secundar-general** | **441** | **453** | **432** |
| **7.** | Liceul „Serghei Rahmaninov” | 45 | 47 | 44 |
| **8.** | Liceul „Ciprian Porumbescu” | 362 | 351 | 344 |
| **9.** | Liceul „Igor Vieru” | 34 | 55 | 44 |

***Sursă****:* Rapoartele instituțiilor de învățămînt artistic

Datele din tabel indică că numărul elevilor/studenților înmatriculați în anul de studii 2012/2013 s-a micșorat cu 2,0% în comparație cu anul de studii 2010/2011 și cu 3,8 % față de anul de studii 2011/2012.

Verificările efectuate de audit au relevat nerespectarea planurilor de înmatriculare în instituțiile de învățămînt artistic superior și mediu de specialitate, precum și a planurilor de absolvire. Situația generalizată a acestor constatări se prezintă în Tabelul nr.2.

 **Tabelul nr.2**

|  |  |  |
| --- | --- | --- |
|  | **Cu întreținere bugetară** | **În bază de contract** |
| **Înmatriculați****secția de zi** | **Absolvenți** | **Înmatriculați****secția de zi** | **Absolvenți** |
| **prevăzut** | **realizat** | **devieri** | **prevăzut** | **realizat** | **devieri** | **prevăzut** | **realizat** | **devieri** | **prevăzut** | **realizat** | **devieri** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** | **13** |
| **TOTAL general** | **571** | **571** |  | **506** | **487** | **19** | **160** | **107** | **53** | **86** | **85** | **1** |
| **Învăţămîntul superior** | **312** | **312** |  | **260** | **260** | **0** | **116** | **75** | **41** | **66** | **65** | **1** |
| *Academia de Muzică, Teatru și Arte Plastice , inclusiv:* |  |  |  |  |  |  |  |  |  |  |  |  |
| *tip 244* | 82 | 82 |  | 59 | 59 | 0 | 16 | 18 | -2 | 17 | 16 | 1 |
| *tip 064* | 230 | 230 |  | 201 | 201 | 0 | 100 | 57 | 43 | 49 | 49 |  |
| **Învăţămîntul mediu de specialitate, total,** | **259** | **259** |  | **246** | **227** | **19** | **44** | **32** | **12** | **20** | **20** |  |
| *inclusiv:* |  |  |  |  |  |  |  |  |  |  |  |  |
| Colegiul de Muzică „Ştefan Neaga” | 84 | 84 |  | 82 | 82 | 0 | 2 | 2 | 0 | 1 | 1 |  |
| Colegiul „A.Plămădeală" | 55 | 55 |  | 42 | 41 | 1 | 28 | 16 | 12 | 19 | 19 |  |
| Colegiul de Muzică si Pedagogie din Bălţi | 47 | 47 |  | 38 | 38 |  |  |  |  |  |  |  |
| Colegiul de Arte, or.Soroca | 51 | 51 |  | 84 | 66 | 18 |  |  |  |  |  |  |
| Colegiul Naţional de Coregrafie, mun.Chișinău | 22 | 22 |  |  |  |  | 14 | 14 |  |  |  |  |

***Sursă****:* Rapoartele instituțiilor de învățămînt artisitic

Astfel, pentru anul de studii 2012/2013, înmatricularea studenților atît în instituțiile de învățămînt artistic superior, cît și în cele de învățămînt mediu de specialitate, secția de zi cu finanțare bugetară, s-a efectuat în conformitate cu planurile aprobate. Pentru aceeași perioadă, în bază de contract, Academia de Muzică, Teatru și Arte Plastice și Colegiul de Arte Plastice „Alexandru Plămădeală” au înmatriculat cu 43 și, respectiv, cu 12 studenți mai puțin decît prevedea planul aprobat.

În anul 2012, deși Academia de Muzică,Teatru și Arte Plastice a respectat planul total de înmatriculare, aprobat de Guvern[[9]](#footnote-9), în aspectul specialităților nu s-a respectat. Astfel, au fost înmatriculați la unele specialități mai mult cu 12 persoane – cu finanțare bugetară și cu 9 persoane – pe bază de contract.

Colegiul de Arte Plastice „Alexandru Plămădeală” n-a executat planul de înmatriculare pentru anul de studii 2011/2012, cu 6 persoane – la studii cu finanțare bugetară, și cu 56 de persoane – pe bază de contract. Totodată, nerespectînd prescripțiile Hotărîrii Guvernului nr.453 din 16.06.2011[[10]](#footnote-10), a înmatriculat 19 studenți cu finanțare bugetară și 4 - prin contract la 3 specialități neprevăzute în Hotărîre. Analogic, pentru anul de învățămînt 2012/2013, a înmatriculat 17 studenți cu finanțare bugetară și 3 - prin contract la 3 specialități (tapiserie artistică, ceramică artistică, design poligrafic) neprevăzute regulamentar. Înmatriculările respective au fost efectuate din contul altor specialități, la care nu s-a înmatriculat nici o persoană, cum ar fi „Grafica” și „Arte decorative”.

Majoritatea instituţiilor de învăţămînt supuse auditului n-au încheiat cu elevii instruiţi din contul mijloacelor bugetare contracte privind instruirea şi plasarea lor în cîmpul muncii după absolvire, în funcţie de necesităţile statului, acestea urmînd să reglementeze şi responsabilităţile elevilor în cazurile de abandonare a studiilor. Deși cadrul regulator[[11]](#footnote-11) prevede restituirea de către elevii exmatriculați a cheltuielilor, nu este elaborat un mecanism privind cazurile în care cei exmatriculați sînt obligați să le restituie. Asemenea cheltuieli au fost constatate la: Academia de Muzică, Teatru și Arte Plastice – în sumă de 1290,6 mii lei; Colegiul de Muzică „Ştefan Neaga”- în sumă de circa 2,0 mil.lei; Colegiul de Arte Plastice „Alexandru Plămădeală” - de 195,0 mii lei; Colegiul de Muzică și Pedagogie din Bălți - de 462,6 mii lei.

***Concluzii:*** Managementul unor instituții de învățămînt artistic auditate n-a asigurat respectarea planurilor cotelor de înmatriculare, aprobate de Guvern, privind înmatricularea studenților cu finanțare bugetară și a celor pe bază de contract, inclusiv în aspectul planurilor separate pe specialități, fiind admisă substituirea neregulamentară a specialităților. Se denotă situația problematică privind restituirea cheltuielilor bugetare efectuate pentru instruirea elevilor care au abandonat studiile sau au fost exmatriculați. Aceste deficiențe invocă necesitatea consolidării managementului Ministerului Culturii în vederea eficientizării cheltuielilor bugetare pentru întreţinerea instituţiilor de învăţămînt artistic.

***Recomandări Ministerului Culturii și instituțiilor de învățămînt artistic auditate:***

***3.*** *Să examineze situația privind valorificarea capacității instituționale, în vederea menținerii contingentului de studenți înmatriculați în învățămîntul artistic superior și mediu de specialitate conform planurilor de înmatriculare aprobate, cu o posibilă optimizare a sistemului de învățămînt artistic.*

***4.*** *Să asigure elaborarea unui mecanism de aplicare a normei responsabilităţilor elevilor/studenților în cazurile de abandonare/exmatriculare, cu o eventuală încheiere cu elevii instruiţi a contractelor privind plasarea lor în cîmpul muncii după absolvire, inclusiv cu asigurarea restituirii cheltuielilor suportate.*

***3.3.* *Cu privire la regularitatea executării cheltuielilor***

 În anul 2012, Ministerului Culturii, pentru tipul instituțiilor „Învățămînt”, i-au fost alocate 105250,0 mii lei, inclusiv de la componenta de bază – 92801,1 mii lei, și din mijloace speciale – 12448,9 mii lei, fiind executate în sumă de 102790,9 mii lei (de la componenta de bază – 92687,9 mii lei (99,9%), din mijloace speciale – 10103,0 mii lei (81,2%)). În aspectul treptelor de învăţămînt, în totalul cheltuielilor de bază executate, ponderea cea mai mare revine învăţămîntului superior artistic – 40,03%, fiind urmat de învăţămîntul mediu de specialitate – 37,65%, și de învățămîntul secundar general – 22,32 %. O situație analogică se relevă și la executarea cheltuielilor din mijloace speciale.

Executarea cheltuielilor, în aspect de componente ale bugetului de stat, pe anul 2012 se prezintă în Tabelul nr.3.

|  |  |  |
| --- | --- | --- |
| **Denumirea instituțiilor de învățămînt** | **Executarea din contul cheltuielilor de bază** | **Executarea din contul mijloacelor speciale** |
| **VENITURI** | **CHELTUIELI** |
| **aprobat** | **precizat** | **chelt.** **de casa** | **chelt. efectiv.** | **Dt** | **Ct** | **aprobat** | **precizat** | **chelt.** **de casa** | **chelt. efectiv.** | **Dt** | **Ct** | **aprobat** | **precizat** | **chelt.** **de casa** | **chelt. efectiv.** | **Dt** | **Ct** |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 |
| Academia de Muzică, Teatru şi Arte Plastice | **35012,3** | **37738.5** | **37719.7** | **37239.5** | **94.5** | **1511,5** | **1511.5** | **7207,2** | **5764.2** | **6359.0** | **3965.5** | **216.1** | **7213.2** | **8630,9** | **6506.2** | **6538.9** | **872.2** | **613.1** |
| Colegiul de Arte Plastice „Alexandru Plămădeală” | **4111.6** | **4459.2** | **4459.1** | **4658.9** | **3.4** | **735,7** | **1086.1** | **986.1** | **449** | **387.5** | **469.2** |  | **1086.1** | **986,1** | **507.1** | **526.0** | **18.0** | **79.1** |
| Colegiul Național de Coregrafie,mun.Chișinău | **3982.3** | **3947.1** | **3947** | **3982.6** | **2.3** | **279,6** | **186.6** | **188.2** | **186.7** | ***228.9*** | **111.9** |  | **186.6** | **188.2** | **187.2** | **182.3** | **3.2** |  |
| Colegiul de Muzică „Ștefan Neaga” | **13630.7** | **13320.4** | **13320.3** | **12923.2** | **643.3** | **26,3** | **26.3** | **1371.4** | **1239.7** | ***1261.4*** | **142.9** | **17.5** | **1366.9** | **1371.4** | **1264.0** | **1787.7** | **183.6** | **1459.7** |
| Colegiul de Arte,or. Soroca | **6660.0** | **6660.0** | **6660** | **6660.0** | **1,5** | **544,5** | **522.1** | **522.1** | **391.0** | **391.8** |  |  | **522.1** | **595.9** | **464.8** | **454.6** |  | **77.4** |
| Colegiul de Muzică și Pedagogie din Bălți | **6512.4** | **6562.4** | **6561** | **6802.2** | **3.1** | **681,5** | **175.4** | **175.3** | **175.4** | **176.6** |  |  | **175.4** | **175.3** | **175.2** | **175.2** |  |  |
| Liceul – internat Republican de Muzică „Serghei Rahmaninov” | **6047.3** | **6017.3** | **6017.2** | **6114.2** | **2.8** | **441,6** |  |  |  |  |  |  |  |  |  |  |  |  |
| Liceul –internat Republican de Arte Plastice „Igor Vieru” | **3685.1** | **3685.1** | **3685** | **3767.9** | **82.7** | **231,9** |  |  |  |  | **1.4** |  |  |  |  |  | **7.1** | **0.1** |
| Liceul-internat Republican de Muzică „Ciprian Porunbescu” | **1078.1** | **1078.1** | **10780.9** | **10887.9** | **0.1** | **843,1** | **401.1** | **501.1** | **517.1** | **503.7** | **3.7** |  | **401.1** | **501.1** | **498.0** | **438.3** | **44.3** | **0.5** |
| Aparatul Ministerului Culturii | **36,5** | **15,8** |  |  |  |  |  |  |  |  |  |  |  |  |  |  |  |  |
| **TOTAL** | **90459,3** | **93186,9** | **93150,2** | **93036,4** | **833,7** | **5295,7** | **10951.4** | **11009.9** | **8723.1** | **9308.9** | **4721.6** | **233.6** | **10951.4** | **12142.8** | **9602.5** | **10103.0** | **1128.4** | **2229.9** |

**Tabelul nr.3**

*(mii lei)*

***Sursă:*** Rapoartele privind executarea cheltuielilor de către instituțiile de învățămînt artistic

Auditul atestă că majoritatea instituțiilor de învățămînt artistic au executat cheltuielile în limitele aprobate. Totodată, unele instituţii de învăţămînt artistic au efectuat cheltuieli efective cu depăşirea limitelor de alocaţii în aspectul cheltuielilor economice. Se exemplifică, în acest sens, Liceul-internat Republican de Muzică „Serghei Rahmaninov”, la care cheltuielile efective în anul 2012 au depăşit cu 96,9 mii lei limita aprobată, inclusiv fiind admise supracheltuieli la articolul „Retribuirea muncii” în sumă de 50,8 mii lei, prin ce nu s-au respectat prevederile Legii nr.847-XIII din 24.05.1996[[12]](#footnote-12). La Liceul-internat Republican de Arte Plastice „Igor Vieru”, cheltuielile efective au depășit cheltuielile de casă cu 82,9 mii lei, sau cu 2,2%, această depășire fiind generată de majorarea cheltuielilor efective pentru retribuirea muncii și plățile obligatorii aferente.

*Examinările efectuate asupra executării cheltuielilor de la componenta de bază au relevat că unele instituții au probleme și deficiențe la stabilirea și achitarea burselor.* Astfel*,* conform prevederilor art.10 din Legea nr.847-XIII din 24.05.1996, cheltuielile de personal și de achitare a burselor sînt prioritare, restul cheltuielilor fiind executate în conformitate cu priorităţile stabilite individual de către fiecare executor de buget. Neținînd cont de aceste prevederi, Liceul-internat Republican de Arte Plastice „Igor Vieru” nu dă prioritate achitării burselor, acestea fiind achitate din sursele financiare rămase după executarea altor cheltuieli. Totodată, contrar prescripțiilor Hotărîrii Guvernului nr.467 din 02.05.2006[[13]](#footnote-13), liceul nu calculează și nu achită burse de întreținere tuturor elevilor care dețin dreptul de a beneficia de aceste burse. La 03.12.2012 au fost achitate burse de întreținere în sumă de 22,4 mii lei, sau cu 129,6 mii lei mai puțin decît urmau a fi calculate regulamentar. De asemenea, auditul atestă nerespectarea de către responsabilii liceului a prevederilor legale[[14]](#footnote-14) , care nu permit stabilirea burselor de întreținere pentru elevii al căror domiciliu permanent se află în mun.Chişinău, acestora fiindu-le acordate astfel de burse în sumă de 10,8 mii lei.

De asemenea, auditul a constatat că majoritatea instituțiilor de învățămînt artistic nu au întreprins măsurile corespunzătoare pentru încasarea în volum deplin a veniturilor provenite din mijloace speciale**.** Astfel, ***Colegiul de Muzică „Ștefan Neaga”*** a transmis Centrului Național de Tineret „Clasa Vedetelor” (asociație obștească), în folosință gratuită, spații cu suprafața de 180,3 m2, pentru perioada 01.06.2010-31.12.2014, conform contractului de comodat din 04.06.2010, aprobat de Ministerul Culturii. Pînă la finele anului 2012, Colegiul n-a obținut venituri în sumă de 115,1 mii lei, inclusiv în anul 2012 – de 46,4 mii lei.

Cu nerespectarea normelor legale, *Colegiul Național de Coregrafie, mun.Chișinău* a încheiat cu 2 locatari contracte (aprobate de minister) pe o perioadă ce depășește limitele anului bugetar, cuantumul chiriei nefiind modificat, ținînd cont de Legea bugetului de stat pe anul 2012, în rezultat neobținînd venituri în sumă de 5,0 mii lei.

De asemenea, ***Liceul-internat Republican de Arte Plastice „Igor Vieru”și Liceul-internat Republican de Muzică „Ciprian Porumbescu”,*** nerespectînd prescripțiile Hotărîrii Guvernului nr.483 din 29.03.2008[[15]](#footnote-15) și prevederile Legii bugetare anuale, au transmis în folosință gratuită spațiile ospătăriei și utilajul pentru pregătirea bucatelor (fără a încheia un contract de locațiune a spațiului, fără achitarea arendei utilajului, inclusiv a serviciilor comunale) Î.S. Alimentație Publică „Rîșcani-ȘC” (în continuare – Î.S.A.P „Rîșcani-ȘC”), care prestează servicii de alimentație publică. În anul 2012, ca rezultat al gestionării neregulamentare a patrimoniului, ***Liceul-internat Republican de Arte Plastice „Igor Vieru”*** n-a obținut venituri din mijloace speciale în sumă de circa 50,0 mii lei, iar ***Liceul-internat Republican de Muzică „Ciprian Porumbescu”*** – de 66,2 mii lei.Concomitent, ambele instituții își asumă plata serviciilor comunale din contul mijloacelor bugetare pentru spațiile puse la dispoziția cantinei Î.S.A.P. „Rîșcani-ȘC”, ceea ce contravine prevederilor actelor normative. În aceste condiții, cheltuielile suplimentare s-au estimat la circa 54,0 mii lei - pentru Liceul-internat Republican de Arte Plastice „Igor Vieru”, și 93,6 mii lei - pentru Liceul-internat Republican de Muzică „Ciprian Porumbescu”. De menționat că aceste instituții au permis activitatea Î.S.A.P „Rîșcani-ȘC” în baza contractelor încheiate, fără aprobarea lor de către Ministerul Culturii (organul ierarhic superior). Astfel, conform probelor de audit, alimentația elevilor din licee se efectuează contra plată (de 3 ori pe zi), prețul de livrare fiind calculat în conformitate cu pct.3 din Hotărîrea Guvernului nr.547 din 04.08.1995[[16]](#footnote-16), cu un adaos comercial de 30% (mărimea maximă permisă pentru întreprinderile de alimentaţie publică de categoria a III-ea), și constituie zilnic 22 lei - la ***Liceul-internat Republican de Arte Plastice „Igor Vieru”,*** și 25 lei – ***la Liceul-internat Republican de Muzică „Ciprian Porumbescu”***, plăți care se achită de către părinți. În lipsa clauzelor contractuale, la unele produse realizate adaosul comercial constituie 50%.

În anul 2012, liceele nominalizate nu au respectat prevederile actelor normative[[17]](#footnote-17), conform cărora normele financiare pentru alimentația copiilor (elevilor) urmau a fi aplicate în limita alocațiilor bugetare și majorate din contul mijloacelor speciale. Ministerul Culturii și administrația liceelor n-au examinat posibilitatea constituirii conturilor de mijloace speciale din sumele achitate de către părinți pentru alimentația elevilor.

Aceeași situație se atestă și la ***Liceul-internat Republican de Muzică „Serghei Rahmaninov”****,* unde elevii și profesorii sînt alimentați o dată în zi, achitările efectuîndu-se direct persoanei care distribuie mîncarea. Alimentația este organizată în cantină, în lipsa autorizației sanitare de funcționare, prin ce nu se respectă Regulile şi Normativele sanitaro-epidemiologice[[18]](#footnote-18).

*Unele instituţii de învăţămînt mediu de specialitate, în lipsa controlului din partea Ministerului Culturii, au stabilit taxe de studii în bază de contract într-un cuantum mai mare decît cel reglementat.* Astfel, la stabilirea taxei de studii în bază de contract, unele entităţi supuse auditului nu s-au condus de prescripţiile Hotărîrii Guvernului nr.1311 din 21.12.2005[[19]](#footnote-19). Se exemplifică în acest sens ***Colegiul de Muzică „Ștefan Neaga”,*** unde consiliul profesoral a majorat cuantumul taxei de studii pentru anul de învățămînt 2012/2013 de la 6100-8100 (stabilit prin actele normative) pînă la 7364-24538 lei. Analogic au fost majorate taxele pentru anul de studii 2011/2012. În aceste circumstanțe, pentru perioada dată au fost obținute venituri din mijloace speciale în sumă de 57,7 mii lei, iar pentru anul de studii 2012/2013 – de 6,0 mii lei.

Conform Anexei nr.5 la Hotărîrea Guvernului nr.1311 din 21.12.2005, la ***Colegiul de Arte Plastice „Alexandru Plămădeală”*,** cuantumul plății pentru studiile pe bază de contract ale unui elev constituie 4700 lei, indiferent de specialitatea și anul de studii. De facto, pentru anul de studii 2011/2012, taxele au fost stabilite contrar prescripțiilor hotărîrii menționate – de la 8700 lei pînă la 10000 lei. Ca rezultat al nerespectării cuantumului plății pentru studiile pe bază de contract, în anul de studii 2011/2012, colegiul a obținut venituri suplimentare în sumă totală de 343,1 mii lei, iar în 9 luni ale anului 2012 – de 20,7 mii lei (în total – 363,8 mii lei). În această situație, s-a micșorat numărul de persoane înmatriculate la studii și, respectiv, s-au majorat datoriile debitoare ale elevilor pentru anii de studii, care la 31.12.2012 au constituit pentru 37 de persoane suma de 230,5 mii lei.

***Colegiul Național de Coregrafie, mun.Chișinău,*** fără a ține cont de prevederile Anexei nr.5 la Hotărîrea Guvernului nr.1311 din 21.12.2005, a stabilit și a încasat de la 14 elevi înscriși suplimentar la studii în gimnaziu (Secția dans popular) taxa pentru studii în sumă de 2500 lei, prevăzută de facto pentru elevii înmatriculați în anul I-IV la colegiu, astfel acumulînd suplimentar mijloace speciale în sumă de 35,0 mii lei.

Managementul neadecvat și lipsa procedurilor de control intern în cadrul ***Colegiului de Muzică „Ștefan Neaga***” au determinat calcularea taxelor pentru studiile pe bază de contract și pentru chiria în cămin a elevilor cu nerespectarea Modului de formare și utilizare a mijloacelor speciale, aprobat prin Hotărîrea Guvernului nr.1311 din 21.12.2005. Acest fapt a condiționat și denaturarea datelor raportului financiar la 01.10 2012, veniturile efective pe mijloace speciale fiind diminuate cu 118,1 mii lei, situație corectată în timpul auditului. Totodată, nemonitorizarea executării contractelor de locațiune a determinat formarea datoriilor debitoare, care la 31.12.2012 au constituit suma de 95,9 mii lei.

Nu s-au soldat cu rezultatele scontate măsurile întreprinse de către  ***Academia de Muzică, Teatru și Arte Plastice*** privind recuperarea datoriilor formate de către locatari. La situația din 01.01.2013, suma acestor datorii a constituit 1095,9 mii lei, față de 1075,3 mii lei - la 01.01.2012. Din suma menționată, 581,1 mii lei sînt datorii ale persoanelor care nu mai locuiesc în blocul locativ, avînd un risc potențial de nerecuperare. De asemenea, auditul a constatat că ***Academia de Muzică, Teatru și Arte Plastice*** a transmis în instanța de judecată dosare privind evacuarea din blocul locativ a persoanelor care nu activează în cadrul instituției date, fiind evacuate 12 persoane, a căror datorii sînt de 432,3 mii lei. Instituția n-a aplicat sancțiuni (penalități) față de locatari, precum prevăd clauzele contractelor încheiate, datoria acestora la 01.01.2013 constituind 473,5 mii lei, față de 571,4 mii lei – la 01.01.2012.

*Unele instituții au transmis, fără acordul ministerului, în locațiune unele imobile, nefiind întreprinse măsuri adecvate de încasare a datoriilor formate de către acestea.* Astfel, ***Colegiul de Arte Plastice „Alexandru Plămădeală”,*** fără acordul ministerului, a transmis, conform contractului încheiat, suprafața de 205,6 m2 în locațiune unui agent economic, care la 11.10.2010 înregistra o datorie debitoare în sumă de 134,1 mii lei, administrația instituției neluînd măsuri de încasare a datoriei. Pe lîngă aceasta, conducerea colegiului, cu acordul Ministerului Culturii, a transmis în locațiune altui agent economic încăperile din subsolul blocului de studii cu suprafața totală de 205,6 m2, din care 142,2 m2 sînt utilizați ca bar și sală de dans (vizualizarea auditului la fața locului a atestat la acel moment vînzarea băuturilor alcoolice), fapt ce nu se încadrează în limitele cadrului legal[[20]](#footnote-20).

*Unele instituții de învățămînt n-au planificat și n-au gestionat mijloacele speciale prin conturile trezoreriale, separat pe fiecare categorie, după cum prevede Regulamentul aprobat prin Ordinul ministrului finanțelor nr.94 din 31.12.2004[[21]](#footnote-21).*Pentru organizarea Concursului Internațional al Tinerilor Interpreți „Eugen Coca”, Ministerul Culturii a aprobat Regulamentul privind desfășurarea acestuia, care nu prevedea modul de încasare și utilizare a mijloacelor financiare. Nerespectînd prevederile pct.1 și pct.11 din Regulamentul aprobat prin Ordinul ministrului finanțelor nr.94 din 31.12.2004, conducerea ***Liceului-internat Republican de Muzică „Ciprian Porumbescu”*** n-a constituit în modul stabilit contul de mijloace speciale la categoria 005 „Alte mijloace speciale”. Astfel, n-au fost reflectate în evidența contabilă mijloacele primite de la Primăria mun.Chișinău în sumă de 22,0 mii lei, de la Ministerul Culturii – de 30,0 mii lei, și mijloacele proprii în sumă de 32,3 mii lei. Aceste mijloace bănești, în sumă totală de 129,5 mii lei, nu au fost înregistrate în evidența contabilă a liceului, fiind gestionate nemijlocit de responsabilul pentru desfășurarea concursului. Analogic, mijloacele achitate de participanții la concurs pentru cazare, în sumă de 25,3 mii lei, au fost achitate administratorului căminului, ulterior utilizîndu-se direct pentru necesități gospodărești.

***Liceul-internat Republican de Arte Plastice „Igor Vieru”****,* în anul 2012, abeneficiat de ajutor material din partea Asociației Obștești „Art Liceum”, care a fost înființată în anul 2011, în conformitate cu prevederile Legii nr.837-XIII din 17.05.1996[[22]](#footnote-22), din inițiativa părinților elevilor talentați din domeniul artelor plastice și a altor persoane care doresc să contribuie la creșterea și promovarea noilor talente în domeniul artelor plastice. Pe parcursul anului au fost primite de la asociația menționată materiale și servicii în sumă de 245,8 mii lei, care, fiind considerate de entitate ca ajutoare umanitare, nu au fost contabilizate în conformitate cu metodologia de evidență și raportare a mijloacelor speciale.

***Concluzii:*** Nivelul redus al managementului financiar și al sistemului de control intern a condiționat admiterea unui șir de nereguli, inclusiv la utilizarea mijloacelor financiare primite în numerar. Ca rezultat al majorării cuantumului taxelor de studii pe baza de contract, s-a atestat obținerea veniturilor neîntemeiate în sumă totală de 57,7 mii lei; transmiterea neregulamentară, în folosință gratuită, a unor spații, ceea ce a generat micșorarea veniturilor de la darea în locațiune cu suma de 46,4 mii lei; planificarea, calcularea și achitarea neconformă a burselor; denaturarea datelor raportate privind încasarea și utilizarea mijloacelor speciale; depășirea cheltuielilor efective față de limitele cheltuielilor aprobate; neîncasarea în termen şi în volum deplin a datoriilor locatarilor de la darea în chirie; neorganizarea în mod legal a procesului de alimentație a elevilor în liceele-internat; nedocumentarea și nereflectarea în evidență a bunurilor materiale primite cu titlu gratuit ca mijloace speciale.

***Recomandări instituțiilor de învățămînt artistic auditate****:*

***5.*** *Să întreprindă măsurile de rigoare vizînd înlăturarea neregulilor stabilite și să examineze situația în care au fost gestionate mijloacele speciale, să monitorizeze permanent regularitatea calculării și achitării burselor elevilor, corectitudinea și plenitudinea acumulării mijloacelor și transmiterii în locațiune a patrimoniului gestionat.*

***Recomandări Ministerului Culturii****:*

***6.*** *În comun cu Ministerul Finanţelor, să elaboreze un mecanism de control privind asigurarea normelor financiare la alimentaţia copiilor.*

***7.*** *Să examineze situațiile constatate la Liceul-internat Republican de Arte Plastice „Igor Vieru”, cu determinarea statutului ajutorului material acordat liceului de către Asociația Obștească „Art Liceum”, precum și la Liceul-internat Republican de Muzică „Ciprian Porumbescu”, referitor la administrarea mijloacelor bănești în numerar, eliminînd riscul de fraudă.*

***8.*** *În comun cu conducerea instituțiilor de învățămînt artistic auditate, să examineze deciziile privind majorarea cuantumului taxelor de studii pe bază de contract și cazurile de transmitere gratuită a imobilelor în locațiune, totodată asigurînd controlul eficient asupra planificării, calculării și achitării burselor și salariilor și eliminarea riscului de fraudă.*

***3.4. Cu privire la regularitatea cheltuielilor pentru remunerarea muncii***

*Verificările efectuate de audit asupra respectării cadrului legal la capitolul remunerarea muncii au scos la iveală mai multe carenţe, care au generat efectuarea cheltuielilor neregulamentare.*

Conform prevederilor art.53 din Legea nr.547-XIII  din  21.07.1995*,*norma didactică a cadrelor din învăţămîntul artistic urma a fi stabilită de Guvern, la propunerea Ministerului Educaţiei, în comun cu Ministerul Economiei şi cu alte ministere de resort. Auditul a constatat că, de facto, normele respective nu au fost elaborate, instituțiile conducîndu-se de Instrucţiunea „Privind modul de salarizare a angajaților din sfera educației și lista persoanelor cărora li se stabilește spor pentru cumularea funcțiilor”, aprobată prin Ordinul fostului Minister al Educației al USSR nr.94 din 16.05.1985, prevederile acestuia fiind depășite pentru sistemul actual.

***Liceul-internat Republican de Arte Plastice „Igor Vieru”*** a admis neregularități la planificarea fondului de remunerare a muncii, precum și la calcularea efectivă a plăților salariale pentru angajați. Astfel, fondul de salarii planificat, inclus în proiectul de buget prezentat Ministerului Culturii, a fost calculat cu denaturarea indicilor de calcul, prin majorarea nejustificată aindemnizației de conducere pentru director și adjuncții săi, a sporului la salariul de funcție (tarifar) pentru gradul didactic deținut de corpul profesoral, precum și a sporului la salariul de funcție (tarifar) pentru vechimea în muncă.Surplusul format de mijloace financiare, de circa 235,0 mii lei, s-a utilizat pe parcursul anului pentru plata premiilor lunare, sporurilor pentru intensitatea muncii în cuantum de la 50%-450% la salariul de funcție, suplimentelor lunare pentru majorarea volumului de lucru de la 90%-395% la salariul de funcție (ținîndu-se cont de faptul că legislația nu limitează plata sporurilor achitate din economia fondului de salarii), precum și pentru achitarea altor adaosuri și plăți.

Totodată, auditul a constatat admiterea de către acest liceu a unor neregularități la calcularea și achitarea unor plăți salariale, după cum urmează:

* N-a fost elaborat regulamentul[[23]](#footnote-23) prin care urmau să se stabilească, cu consultarea comitetelor sindicale și cu acordul ministerului, indicii şi condiţiile de premiere, precum şi mărimile premiilor angajaţilor .
* Neținîndu-se cont de prevederile legale[[24]](#footnote-24), s-a calculat și achitat la 4 persoane angajate în funcția de muncitor (ușier) spor lunar pentru vechime în muncă în sumă de 11,6 mii lei.
* Fără a se ține cont de prevederile legale[[25]](#footnote-25), au fost calculate sporuri pentru intensitatea muncii la salariul de bază pentru alt personal decît cel de specialitate și pentru funcționarii administrativi (muncitori și dereticătoare), în mărime de 70%, 85%, 110%, ce constituie suma de 20,2 mii lei.
* Personalului de conducere i-a fost majorat sporul pentru eficiență înaltă și intensitatea muncii cu mai mult de 50%, prevăzute de norma legală, în aceste condiții achitîndu-se 51,5 mii lei.
* Nu s-au respectat condițiile de aplicare a indemnizaţiilor de conducere indicate în actele normative[[26]](#footnote-26). Astfel, indemnizația de conducere pentru director și directorii adjuncți s-a stabilit în mărime de 30% și, respectiv, de 25%, care corespunde instituțiilor de învățămînt de categoria a III-ea, în timp ce Liceul-internat Republican de Arte Plastice „Igor Vieru” este o instituție de învățămînt de categoria IV, fiind achitate 2,5 mii lei.
* S-au calculat și achitat neregulamentar la 2 cadre didactice adaosuri pentru intensitatea muncii și eficiență înaltă în sumă de 44,4 mii lei anual, președintelui și la 4 membri al Comisiei de Evaluare și Asigurare a Calității Procesului Educațional, precum și președintelui Comisiei metodice - în sumă totală de 42,0 mii lei.

***Colegiul de Muzică „Ștefan Neaga”,*** la 31.12.2012, a înregistrat 31,5 unităţi de personal vacante, sau 12% din numărul total (14 unităţi de personal auxiliar şi de deservire, 13,5 unități de personal pedagogic, 4,5 unități de personal de profil etc.), majoritatea funcţiilor vacante fiind cumulate de personalul angajat. În aspect de vîrstă, ponderea cadrelor didactice este cuprinsă între 60-81 ani, în medie variind între 20,2% - 30%. În anul 2012, cu profesori titulari (avînd funcţia de bază în colegiu) au fost acoperite 101 din 147 de posturi didactice (68,7%), iar 46 de posturi – cu profesori cumularzi externi **(**32,3%). O situație similară se atestă și la ***Colegiul de Arte, or.Soroca,*** unde, conform statelor de personal, urma a fi încadrat personal pedagogic în număr de 88,3 unităţi, în realitate numărul mediu al profesorilor încadraţi constituind 38 de persoane şi 13 persoane de cumularzi din afara instituției, restul posturilor vacante fiind repartizate personalului de bază. La ***Colegiul de Muzică și Pedagogie din Bălți***urmau să fie angajate 93,9 unităţi de personal pedagogic, numărul mediu real încadrat constituind 81 de persoane, dintre care 57 – angajați de bază, şi 24 – cumularzi din afara instituției, celelalte 12 unități vacante s-au repartizat personalului de bază.

Verificările efectuate asupra regularității plăților calculate relevă că la ***Colegiul de Muzică „Ștefan Neaga”*** s-a stabilit pentru corepetitori salariul lunar în sumă de 2200 lei, față de 2000 lei prevăzut de actele normative[[27]](#footnote-27), astfel achitîndu-se neregulamentar mijloace bugetare în sumă de 41,4 mii lei. Analogic, la ***Colegiul de Muzică și Pedagogie din Bălți,*** pentru perioada 2011-2012 s-au achitat neregulamentar corepetitorilor 55,8 mii lei, iar pentru perioada 2012-2013 - 15,2 mii lei.

***La Colegiul Național de Coregrafie, mun.Chișinău,*** cu abateri de la prevederile legale[[28]](#footnote-28), s-a permis personalului cu funcţii de conducere şi corpului profesoral cumularea de funcţii în orele de program.Astfel***,*** funcția de intendent a fost cumulată de către directorul adjunct pe gospodărie, iar funcția de educator - de către directorul adjunct pe obiecte generale, fiind achitate plăți salariale în sumă de 15,4 mii lei.

Auditul a constatat că funcția de director adjunct pe obiecte de specialitate o deține o persoană netitulară, angajată în colegiu prin cumul, acest fapt fiind condiționat de lipsa reglementărilor corespunzătoare, condiții în care, în viziunea auditului, este prezent riscul neexecutării eficiente a obligațiunilor.

Totodată, conducerea colegiului, cu acordul ministerului, a stabilit pentru persoanele cu funcții de conducere norma didactică cu depășirea marjei prevăzute în pct.5 din Anexa nr.1 la Hotărîrea Guvernului nr.381 din 13.04.2006. Astfel,auditul a constatat depășirea normei didactice cu 1678 de ore, fiind achitate 51,3 mii lei. Cu abateri de la normele regulamentare, directorul nu a întocmit fișele postului, cu determinarea atribuțiilor, competențelor și obligațiunilor de funcție ale angajaților.

***La Colegiul de Arte Plastice „Alexandru Plămădeală”,*** norma didactică a conducătorului s-a aprobat contrar pct.5 din Anexa nr.1 la Hotărîrea Guvernului nr.381 din 13.04.2006, achitîndu-i-se suma de 3,3 mii lei. De asemenea, s-au efectuat cheltuieli pentru reparația curentă a blocului de studii din fondul de salarizare a lucrătorilor netitulari, în baza actelor de recepție întocmite neregulamentar în sumă de 48,0 mii lei, în acestea nefiind stipulat volumul lucrărilor executate și prețul unitar al acestora.

Totodată, ***Colegiul de Arte, or.Soroca*** a stabilit norme didactice peste limită directorului şi la 3 directori adjuncți, fapt ce a contribuit la efectuarea cheltuielilor, în perioada septembrie 2011-decembrie 2012, în sumă de 106,3 mii lei. Analogic, pentru aceeași perioadă,la ***Colegiul de Muzică și Pedagogie din Bălți,*** cu depășirea normelor stabilite, au fost remunerați directorul și directorii adjuncți cu suma de 49,3 mii lei.

Auditul remarcă că depășirea normelor didactice de către instituțiile menționate este cauzată și de acțiunile neregulamentare ale Ministerului Culturii, care, prin ordin, a stabilit unor cadre didactice și personalului de conducere, pentru anii de studii 2011/2012 și 2012/2013, norma didactică cu depășirea normelor stabilite de Guvern.

 ***Liceul-internat Republican de Muzică „Serghei Rahmaninov”,*** la angajarea personalului, nu încheia contracte individuale de muncă cu cadrele didactice angajate prin cumul, ceea ce contravine art.267 alin.(1) și alin.(5) din Codul muncii, cărora le-au fost achitate 262,7 mii lei. Auditul denotă lipsa reglementărilor ce țin de acordarea premiilor, nefiind respectat modul legal de cumulare a funcțiilor de către personalul auxiliar, fiind tabelată o persoană cu 40 de zile de muncă pe lună.

***Concluzii:*** Managementul neadecvat din partea conducerii instituțiilor, lipsa cadrului regulator privind calcularea și achitarea diferitor tipuri de plăți, controlul ineficient din partea Ministerului Culturii, precum și emiterea unor ordine neregulamentare de către acesta au determinat admiterea mai multor nereguli la planificarea fondului de salarizare, la elaborarea actelor interne privind premierea angajaților, la stabilirea normelor didactice, a suplimentelor și indemnizațiilor. La unele instituții se remarcă nesuplinirea funcțiilor prevăzute în statele de personal, nerespectarea modului legal de cumulare a funcțiilor vacante și de angajare a personalului.

***Recomandări instituțiilor de învățămînt artistic auditate****:*

***9.*** *Să asigure implementarea unui management eficient, care va suprima neregulile și deficiențele la calcularea și achitarea plăților salariale, la încadrarea personalului și cumularea funcțiilor vacante.*

***Recomandări Ministerului Culturii:***

***10.*** *Să examineze situația în cadrul instituțiilor de învățămînt artistic privind neregulile constatate la compartimentul retribuirea muncii, inclusiv la angajarea prin cumul, și să întreprindă măsuri în condițiile legii în vederea examinării responsabilității manageriale, cu o posibilă recuperare a mijloacelor.*

***11.*** *Să monitorizeze regularitatea formării datoriilor creditoare la plățile salariale și corectitudinea planificării fondului de salarii, cu aplicarea măsurilor de rigoare întru prevenirea riscului de achitare neregulamentară.*

***12.*** *De comun acord cu Ministerul Educației, să înainteze propuneri de elaborare, aprobare și modificare a actelor normative referitor la stabilirea normelor didactice și a statelor de personal din instituțiile de învățămînt artistic subordonate.*

***13.*** *Să reexamineze Ordinul nr.237 din 11.10.2012, prin care s-au aprobat unor cadre didactice și personalului de conducere normele didactice contrar pct.5 din Anexa nr.1 la Hotărîrea Guvernului nr.381 din 13.04.2006, în scopul aducerii acestuia în concordanță cu prevederile legale.*

***3.5. Cu privire la regularitatea achizițiilor publice***

Verificările efectuate asupra regularității desfășurării achizițiilor publice, contractării mărfurilor și executării contractelor încheiate relevă prezenţa unor carențe și nereguli caracteristice tuturor instituțiilor auditate care au efectuat achiziții, şi anume:

* Cu nerespectarea prevederilor art.13 alin.(1) lit.b) din Legea privind achiziţiile publice nr.96-XVI din 13.04.2007, instituțiile n-au elaborat planul anual şi cel trimestrial de efectuare a achiziţiilor.
* Contrar prevederilor pct.5 din Regulamentul aprobat prin Hotărîrea Guvernului nr.1380 din 10.12.2007[[29]](#footnote-29), în ordinele de creare a grupului de lucru pentru achiziții n-au fost stabilite funcţiile şi responsabilităţile fiecărui membru al grupului, necesare spre a fi exercitate în cadrul procedurii de achiziţie publică.
* Membrii grupului de lucrupentru achiziții n-au semnat pe propria responsabilitate declaraţiile de confidenţialitate şi imparţialitate, astfel nerespectînd prevederile legale[[30]](#footnote-30).
* Contrar prevederilor actelor normative[[31]](#footnote-31), nu s-a respectat procedura de întocmire și păstrare a dosarelor achizițiilor publice.

Concomitent,la ***Liceul-internat Republican de Arte Plastice „Igor Vieru”,***nerespectîndu-se prevederile actelor normative[[32]](#footnote-32), nu au fost înregistrate invitațiile transmise operatorilor economici, lipsesc caracteristicile tehnice și de măsurare, cerințele privind calitatea bunurilor solicitate, informaţia despre preţul ofertei, precum și nu este întocmit caietul de sarcini. Auditul a constatat o diferență de 2 zile în termenul-limită de prezentare a ofertelor indicate în invitația la concurs și în darea de seamă privind procedura de achiziție, prezentată Agenției Achiziții Publice. De asemenea, nu s-au înregistrat ofertele, n-a fost întocmit procesul-verbal al grupului de lucru pentru achiziții cu privire la deschiderea ofertelor, a fost desemnată drept cîștigătoare oferta prezentată de un operator economic după termenul-limită de prezentare a ofertelor, indicat în invitația de participare la concurs.

Încălcări analogice au fost constatate și la ***Colegiul de Muzică și Pedagogie din Bălți,*** inclusiv neînregistrarea invitațiilor de participare la concurs și a ofertelor, lipsind documentele de intrare şi ieşire.

***Concluzii:*** Se atestă lipsa unui control managerial adecvat și activitatea nerelevantă a grupurilor de lucru pentru achiziții privind desfăşurarea achiziţiilor publice, care n-au asigurat inițierea și desfășurarea regulamentară și transparentă a procedurilor de achiziții, în consecință creînd premise de realizare ineficientă a achizițiilor și de utilizare neeficace a mijloacelor bugetare.

***Recomandări Liceului-internat Republican de Arte Plastice „Igor Vieru” și******Colegiului de Muzică și Pedagogie din Bălți:***

***14.*** *Să implementeze un control intern riguros prin stabilirea reglementărilor, măsurilor concrete şi a responsabililor în vederea asigurării unui proces de achiziţii publice conformat la prescripţiile legii.*

1. ***Cu privire la regularitatea gestionării patrimoniului public***

Conform prevederilor legale[[33]](#footnote-33), Ministerul Culturii și instituțiile de învățămînt artistic din subordine, în limitele fondurilor alocate, urmau să asigure executarea lucrărilor cadastrale asupra bunurilor imobile aflate în gestiune, cu prezentarea către organele cadastrale teritoriale a informaţiei privind delimitarea hotarelor.

Verificările auditului au relevat că, în perioada raportată, la unele instituţii de învăţămînt nu s-au întreprins măsuri rezultative privind asigurarea integrităţii patrimoniului public. Astfel, cu abateri de la prevederile legale*,* ***Colegiul Național de Coregrafie, mun.Chișinău***nu a înregistrat la organul cadastral drepturile patrimoniale asupra imobilului cu suprafața de 944,43 m2, utilizat ca bloc de studii și transmis Ministerului Culturii de către Primăria mun.Chișinău,conform Hotărîrii Guvernului nr.986 din 21 septembrie 1998[[34]](#footnote-34). Acest imobil este înregistrat în evidența contabilă a colegiului în lipsa documentelor de proprietate, iar la organul cadastral nu este înregistrat nici după colegiu, nici după minister. Mai mult decît atît,imobilul menționat a fost reconstruit în anul 2006 din mijloacele alocate colegiului[[35]](#footnote-35), fiindu-i extinsă suprafața cu 292,0 m2. Pînă la momentul actual, reconstrucția dată nu este legalizată, iar în lipsa proceselor-verbale de dare în exploatare, a fost înregistrată în evidența contabilă suprafața nou-formată, în baza documentelor primare, cu titlu de construcție separată.

De asemenea, nu este înregistrat la organul cadastral blocul de studii cu 4 niveluri (anul construcției 1987) al ***Colegiului de Arte Plastice „Alexandru Plămădeală”,*** cu suprafața la sol de 1876 m2 și cu valoarea de bilanț de 7381,2 mii lei.

La ***Colegiul de Muzică și Pedagogie din Bălți,*** nu sînt supuse înregistrării obligatorii la organul cadastral 3 imobile (cazangeria, garajul, depozitul) cu suprafața totală de 206,1 m2 , în valoare de 107,8 mii lei, aflate în gestiunea instituției. De asemenea, nu este evaluat un imobil cu suprafața de 453,0 m2, care, conform datelor OCT, se află în gestiunea instituției.

Totodată, la momentul efectuării auditului, în evidența contabilă a colegiului rămînea înregistrată o clădire (casă de locuit) cu suprafața de 52,3 m2, deși aceasta anterior a fost supusă privatizării.

***Liceul-internat Republican de Muzică „Serghei Rahmaninov”*** n-a înregistrat la organul cadastral blocul de studii (2 niveluri) cu suprafața de 756 m2, căminul cu suprafața de 142 m2, cantina cu suprafața de 135 m2, precum și terenul aferent cu suprafața de 0,29 ha, deși dosarul cadastral a fost întocmit în anul 2008. Totodată, în evidența contabilă clădirile gestionate sînt înregistrate sub un singur obiect, fapt ce nu se încadrează în prevederile legale[[36]](#footnote-36). Potrivit rezultatelor evaluării stării clădirii liceului-internat, au fost constatate multiple deficienţe, ce contravin Regulilor şi Normativelor sanitaro-epidemiologice[[37]](#footnote-37), unele încăperi instructiv-educative fiind amplasate în subsol.

***Academia de Muzică, Teatru și Arte Plastice*** n-a înregistrat la organul cadastral blocul de studii nr.4, situat pe str. S.Lazo 24, cu titlu de monument de arhitectură. Acest imobil, fiind anexat la clădirea blocului de studii nr.3, a fost înregistrat în evidența contabilă sub unul și același număr de inventar și pe aceeași adresă (str.31 August 1989 nr.137).

Auditul a atestat și nereflectarea unor imobile în evidența contabilă a instituției. Astfel, nu este înregistrat în evidența contabilă terenul cu suprafața de 63,3 mii m2 aferent imobilelor Academiei de Muzică, Teatru și Arte Plastice, terenul cu suprafața de 0,776 ha al ***Colegiului de Muzică „Ștefan Neaga”,*** precum și terenul cu suprafața de 0,47 ha, înregistrat la OCT și gestionat de ***Colegiul de Muzică și Pedagogie din Bălți***.

Auditul efectuat la ***Colegiul de Arte, or.Soroca*** relevă că numărul și suprafața clădirilor înregistrate în evidența contabilă nu se află în concordanță cu cele înregistrate la organul cadastral teritorial și cu cele indicate în Hotărîrea Guvernului nr.351 din 23.03.2005. Astfel, în evidența contabilă sînt înregistrate 12 imobile cu suprafața de 7282,9 m2, pe cînd la OCT – 8 imobile cu suprafața de 1330,2 m2, iar în Hotărîrea Guvernului – 12 imobile cu suprafața totală de 3925,9m2, fapt ce generează riscul raportării neveridice a bunurilor imobileaflate în gestiunea instituției.

În perioada supusă auditului, capacităţile de proiect ale unor instituţii de învăţămînt artistic s-au utilizat în mod neuniform, la unele din ele fiind instruiţi elevi într-un număr redus, fapt ce condiţionează majorarea cheltuielilor pentru instruirea unui elev, precum și nivelul redus al eficienţei cheltuielilor în domeniul învăţămîntului. Astfel, conform proiectului, blocul de studii al ***Colegiului de Muzică „Ștefan Neaga”*** are capacitatea de instruire a 700 de elevi, real în colegiu îşi fac studiile 290 de elevi cu frecvenţă la zi, sau cu 410 elevi mai puțin decît capacitatea de proiect a blocului.

Conform proiectului, blocul de studii al ***Colegiului de Arte Plastice „Alexandru Plămădeală”*** are capacitatea de instruire a 400 de elevi, dar de facto, la 01.10.2012, în colegiu îşi făceau studiile 279 de elevi cu frecvenţă la zi, sau cu 121 de elevi (30,2%) mai puțin decît capacitatea de proiect a blocului. De asemenea, ***Liceul-internat Republican de Muzică „Serghei Rahmaninov”*** dispune de capacități de proiect care sînt utilizate la nivel de 81%, iar ***Liceul-internat Republican de Arte Plastice „Igor Vieru”*** - de 89%.

În cadrul ***Colegiului de Muzică „Ștefan Neaga”,*** cu încălcarea pct.5 din Regulamentul-cadru privind funcţionarea căminelor din subordinea instituţiilor de învăţămînt de stat, aprobat prin Hotărîrea Guvernului nr.74 din 25.01.2007, la cazarea locatarilor nu s-au respectat normele sanitare (minimum 6 m2 pentru o persoană).

***Concluzii:*** Prezenţa unui management necorespunzător şi lipsa elementelor de control intern au condiţionat gestionarea neregulamentară a patrimoniului public. Astfel, Ministerul Culturii n-a monitorizat, iar instituţiile de învățămînt artistic n-au asigurat în măsură deplină înregistrarea la organele cadastrale a drepturilor patrimoniale asupra imobilelor și terenurilor.

Din lipsa înregistrării şi ţinerii evidenţei contabile a unor terenuri (cantitativ şi valoric), este imposibilă identificarea prin sistemul contabil a operaţiunilor de scoatere din uz a unor terenuri.

Auditul menționează că capacităţile de proiect ale unor instituţii de învăţămînt artistic s-au utilizat în mod neuniform, fapt ce condiţionează majorarea cheltuielilor pentru instruirea unui elev*.*

***Recomandări instituțiilor de învățămînt artistic auditate:***

***15.*** *Să efectueze inventarierea regulamentară a terenurilor, cu asigurarea înregistrării drepturilor patrimoniale, precum şi cu reflectarea în evidenţa contabilă a tuturor operaţiunilor economice aferente scoaterii din uz a mijloacelor fixe.*

***5. Cu privire la regularitatea ținerii evidenței contabile***

Evidenţa contabilă în instituțiile de învățămînt artistic auditate relevă prezența unor deficiențe și neregularități, inclusiv:

* ***Colegiul Național de Coregrafie, mun.Chișinău*** n-a efectuat reevaluarea și inventarierea fondului de bibliotecă, prin ce nu s-a respectat cadrul normativ[[38]](#footnote-38). Evidenţa analitică a mijloacelor fixe nu se ţine regulamentar[[39]](#footnote-39) pe fişe de inventar, acestora neatribuindu-le numere de inventar.
* ***Liceul-internat Republican de Muzică „Serghei Rahmaninov”*** nu a reflectat în evidența contabilă veniturile colectate de la părinți, care se utilizează pentru întreținerea și alimentația copiilor, precum și pentru reparația curentă a încăperilor, astfel nerespectîndu-se cadrul normativ[[40]](#footnote-40).
* ***Colegiul de Arte, or.Soroca***  nu ține regulamentar[[41]](#footnote-41) evidența analitică a decontărilor cu persoanele cazate în cămin, fiind condiționat riscul denaturării datelor raportului privind încasarea și utilizarea mijloacelor speciale, precum și datoriile persoanelor cazate în căminul instituției.
* ***Academia de Muzică, Teatru și Arte Plastice*** nu asigură respectarea cadrului regulator[[42]](#footnote-42) la întocmirea foilor de parcurs. De asemenea, nu se respectă cadrul normativ[[43]](#footnote-43) la întocmirea dărilor de seamă privind cheltuielile și rezultatul deplasării.
* ***Liceul-internat Republican de Arte Plastice „Igor Vieru”*** a generat datorii debitoare în sumă de 82,7mii lei, formate preponderent din plățile în avans către furnizorii de energie electrică, termică, apă și canalizare, iar datoriile debitoare în sumă de 23,9 mii lei, cu termenul de prescripție expirat, au fost trecute neregulamentar[[44]](#footnote-44) la micșorarea finanțării.

***Concluzii:***Managementul financiar irelevant, instituit la unele instituţii, a condiționat prezenţa unor abateri, nereguli şi deficienţe, urmare lipsei unui control intern viabil asupra: reevaluării și inventarierii fondului de bibliotecă, reflectării regulamentare în evidența contabilă a veniturilor provenite din mijloace speciale, ținerii evidenței analitice a decontărilor,întocmirii regulamentare a documentelor contabile, încasării și formării datoriilor cu termenul de prescripție expirat, fapt ce generează riscul denaturării rapoartelor financiare.

***Recomandări instituţiilor de învăţămînt artistic auditate:***

***16.*** *Să întreprindă măsuri privind respectarea cadrului legal la inventarierea și evaluarea bunurilor, reflectarea veniturilor și cheltuielilor în evidența contabilă, precum și la revizuirea și reflectarea veridică în evidența contabilă și în rapoartele financiare a datoriilor.*

**IV. OPINII DE AUDIT**

În baza activităţilor de audit efectuate la instituțiile de învățămînt artistic din subordinea Ministerului Culturii, echipa de audit a exprimat opinii separate pentru fiecare entitate, care se anexează.

Prezentul Raport de audit a fost întocmit în baza probelor acumulate la ***Academia de Muzică, Teatru și Arte Plastice*** (N.Furnica, T.Herțanu); ***Colegiul de Muzică „Ștefan Neaga”*** (D.Ivanov, N.Onofrei); ***Colegiul de Arte Plastice „Alexandru Plămădeală”*** (D.Ivanov, D.Mihai); ***Colegiul Național de Coregrafie, mun.Chișinău*** (V.Gheorghița); ***Colegiul de Muzică și Pedagogie din Bălți*** (N.Misail, I.Bulmaga), ***Colegiul de Arte, or.Soroca*** (N.Misail, I.Bulmaga); ***Liceul-internat Republican de Muzică „Ciprian Porumbescu”*** (N.Furnica, T.Herțanu), ***Liceul-internat Republican de Muzică „Serghei Rahmaninov”*** (D.Mihai); ***Liceul-internat de Arte Plastice „Igor Vieru”*** (N.Onofrei, V.Gheorghiță).

**Responsabil de executarea auditului**

**și consolidarea raportului: Tudor Suhan,**

 ***șef de Direcție în cadrul Direcției generale de audit I***

***(Auditul bugetului de stat şi patrimoniului), auditor public***

**Responsabil de monitorizarea realizării și**

**raportării auditului: Natalia Trofim**

 ***șeful Direcției generale de audit I***

***(Auditul bugetului de stat şi patrimoniului), auditor public***

**Opiniile la Raportul auditului regularității exercițiului bugetar 2012 și gestionării patrimoniului public la instituțiile de învățămînt artistic din subordinea Ministerului Culturii**

|  |  |  |  |
| --- | --- | --- | --- |
| **Nr.****d/o** | **Denumirea instituţiei** | **Opinie privind raportul financiar** | **Opinie privind regularitatea** |
| 1. | **Academia de Muzică, Teatru şi Arte Plastice** | **Opinie fără rezerve:***În opinia echipei de audit, bazată pe activităţile de audit efectuate, rapoartele financiare, în toate aspectele semnificative, oferă o imagine veridică și completă a situațiilor financiare ale Academiei de Muzică, Teatru şi Arte Plastice la situația din 31.12.2012, precum și a rezultatelor și fluxurilor de trezorerie ale acesteia, în conformitate cu principiile contabile general acceptabile.* | **Opinie fără rezerve:** *În opinia echipei de audit referitor la aspectele regularității, cheltuielile declarate în rapoartele financiare, precum și operațiunile și tranzacțiile financiare, cu excepția problemelor menționate în raport, a căror valoare se încadrează în pragul de semnificație, au fost efectuate legal și regulamentar.* |
| 2. | **Colegiul de Muzică „Ştefan Neaga”** | **Opinie fără rezerve:** *În opinia echipei de audit, bazată pe activităţile de audit efectuate, situaţiile financiare şi patrimoniale, reflectate în rapoartele financiare ale Colegiului de Muzică „Ștefan Neaga”, prezintă, sub toate aspectele semnificative, o imagine reală şi fidelă pentru anul financiar, care s-a încheiat la 31.12.2012.* | **Opinie fără rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, sub toate aspectele semnificative, s-au efectuat legal şi regulamentar, cu excepţia unor neregularităţi constatate la calcularea salariilor tarifare corepetitorilor.* |
| 3. | **Colegiul de Arte Plastice „Alexandru Plămădeală”** | **Opinie fără rezerve:***În opinia echipei de audit, bazată pe activităţile de audit efectuate, situaţiile financiare şi patrimoniale, reflectate în rapoartele financiare ale Colegiului de Arte Plastice „Alexandru Plămădeală”, prezintă, sub toate aspectele semnificative, o imagine reală şi fidelă pentru anul financiar, care s-a încheiat la 31.12.2012.* | **Opinie fără rezerve:***În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, sub toate aspectele semnificative, s-au efectuat legal şi regulamentar.* |
| 4. | **Colegiul de Muzică şi Pedagogie din Bălţi** | **Opinie fără rezerve:***În opinia echipei de audit, raportul financiar, sub toate aspectele semnificative, oferă o imagine reală şi fidelă a situației financiare și a celei patrimoniale ale Colegiului de Muzică și Pedagogie din Bălți la data de 31.12.2012.* | **Opinie fără rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, cu excepția efectelor aspectelor ce țin de neregularitățile și deficiențele constatate la remunerarea muncii, gestionarea patrimoniului public și achizițiile publice, s-au efectuat legal şi regulamentar.* |
| 5. | **Colegiul de Arte, or. Soroca** | **Opinie fără rezerve:***În opinia echipei de audit, bazată pe activităţile de audit efectuate, situaţiile financiare şi patrimoniale, reflectate în rapoartele financiare ale Colegiului de Arte, or. Soroca, prezintă, sub toate aspectele semnificative, o imagine reală şi fidelă pentru anul financiar, care s-a încheiat la 31.12.2012.* | **Opinie fără rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, sub toate aspectele semnificative, s-au efectuat legal şi regulamentar.* |
| 6. | **Colegiul Naţional de Coregrafie, mun. Chişinău** | **Opinie fără rezerve:***În opinia echipei de audit, bazată pe activităţile de audit efectuate, rapoartele financiare, în toate aspectele semnificative, oferă o imagine veridică și completă a situației financiare a Colegiului Național de Coregrafie, mun. Chișinău pe anul 2012, precum și a rezultatelor operațiunilor și fluxurilor de trezorerie ale acestuia, în conformitate cu principiile contabile general acceptabile.* | **Opinia cu rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, cu excepția efectelor aspectelor ce țin de neregularitățile și deficiențele constatate la gestionarea și administrarea patrimoniului public, calcularea neregulamentară a taxelor pentru studii pe bază de contract, sub toate aspectele semnificative, s-au efectuat regulamentar.* |
| 7. | **Liceul-internat Republican de Muzică „Ciprian Porumbescu”** | **Opinie fără rezerve:** *În opinia echipei de audit, bazată pe activităţile de audit efectuate, rapoartele financiare, în toate aspectele semnificative, oferă o imagine veridică și completă a situației financiare a Liceului-internat Republican de Muzică „Ciprian Porumbescu” la situația din 31.12.2012, precum și a rezultatelor și fluxurilor de trezorerie ale acestuia, în conformitate cu principiile contabile general acceptabile.* | **Opinie fără rezerve:** *În opinia echipei de audit referitor la aspectele regularității, gestionarea mijloacelor publice şi administrarea patrimoniului public, cu excepția problemelor menționate în raport, a căror valoare se încadrează în pragul de semnificație, cheltuielile declarate în rapoartele financiare, precum și operațiunile și tranzacțiile financiare au fost efectuate legal și regulamentar.* |
| 8. | **Liceul-internat Republican de Muzică „Serghei Rahmaninov”** | **Opinie fără rezerve:***În opinia echipei de audit, bazată pe activităţile de audit efectuate, rapoartele financiare, în toate aspectele semnificative, oferă o imagine veridică și completă a situației financiare a Liceului-internat Republican de Muzică „Serghei Rahmaninov” la situația din 31.12.2012, precum și a rezultatelor operațiunilor și fluxurilor de trezorerie ale acestuia , în conformitate cu principiile contabile general acceptabile.* | **Opinie fără rezerve:** *În opinia echipei de audit referitor la aspectele regularității, gestionarea mijloacelor publice şi administrarea patrimoniului public, cu excepția problemelor menționate în raport, a căror valoare se încadrează în pragul de semnificație, cheltuielile declarate în rapoartele financiare, precum și operațiunile și tranzacțiile financiare au fost efectuate legal și regulamentar.* |
| 9. | **Liceul-internat Republican de Arte Plastice „Igor Vieru”** | **Opinie fără rezerve:** *În opinia echipei de audit, bazată pe activităţile de audit efectuate, rapoartele financiare, în toate aspectele semnificative, oferă o imagine veridică și completă a situației financiare a Liceului-internat Republican de Arte Plastice „Igor Vieru” pe anul 2012, precum și a rezultatelor operațiunilor și fluxurilor de trezorerie ale acestuia, în conformitate cu principiile contabile general acceptabile.* | **Opinia cu rezerve:** *În opinia echipei de audit, bazată pe activităţile de audit efectuate, gestionarea mijloacelor publice şi administrarea patrimoniului public, cu excepția efectelor aspectelor ce țin de neregularitățile și deficiențele constatate la organizarea achizițiilor publice, la calcularea și achitarea salariilor și burselor, gestionarea mijloacelor publice și administrarea patrimoniului public, sub toate aspectele semnificative, s-au efectuat regulamentar.* |

1. Legea Curții de Conturi nr.261-XVI din 05.12.2008 (cu modificările ulterioare). [↑](#footnote-ref-1)
2. Hotărîrea Curţii de Conturi nr.80 din 22 decembrie 2011 „Privind aprobarea Programului activităţii de audit a Curţii de Conturi pe anul 2012”. [↑](#footnote-ref-2)
3. Hotărîrea Curţii de Conturi nr.58 din 28.12.2009 „Despre aprobarea Standardelor generale de audit şi Standardelor auditului regularităţii”. [↑](#footnote-ref-3)
4. Legea învățămîntului nr.547-XIII din 21.07.1995 (în continuare – Legea nr.547-XIII din 21.07.1995). [↑](#footnote-ref-4)
5. Legea culturii nr.413-XIV din 27.05.1999 . [↑](#footnote-ref-5)
6. Art.25 alin.(2) din Legea învățămîntului nr.547-XIII din 21.07.1995. [↑](#footnote-ref-6)
7. Anexa nr.3 la Hotărîrea Guvernului nr.696 din 19.11.2009 pentru aprobarea Regulamentului privind organizarea şi funcţionarea Ministerului Culturii, structurii şi efectivului-limită ale aparatului central al acestuia . [↑](#footnote-ref-7)
8. Hotărîrea Guvernului nr.1469 din 25.12.2006 „Cu privire la crearea Agenției de Asigurare a Calității”. [↑](#footnote-ref-8)
9. Hotărîrea Guvernului nr.404 din 13.06.2012 „Cu privire la planurile de înmatriculare în anul 2012 în învăţămîntul secundar profesional, mediu de specialitate şi superior” . [↑](#footnote-ref-9)
10. Hotărîrea Guvernului nr.453 din 16.06.2011 „Cu privire la planurile de înmatriculare în anul 2011 în învăţămîntul superior, mediu de specialitate şi secundar profesional” . [↑](#footnote-ref-10)
11. Pct. 3.3. lit. e) din Anexa la Hotărîrea Guvernului nr.923 din 04.09.2001 „Cu privire la plasarea în cîmpul muncii a absolvenților instituțiilor de învățămînt superior și mediu de specialitate de stat”. [↑](#footnote-ref-11)
12. Legea privind sistemul bugetar şi procesul bugetar nr. 847-XIII din 24.05.1996 ( în continuare – Legea nr. 847- XIII din 24.05.1996). [↑](#footnote-ref-12)
13. Hotărîrea Guvernului nr.467 din 02.05.2006 „Cu privire la noile condiţii de acordare a burselor elevilor talentaţi din liceele-internat republicane cu profil arte şi elevilor talentaţi din clasele IV-IX a Colegiului Naţional de Coregrafie” (în continuare - Hotărîrea Guvernului nr.467 din 02.05.2006). [↑](#footnote-ref-13)
14. Pct.1 din Hotărîrea Guvernului nr.467 din 02.05.2006.  [↑](#footnote-ref-14)
15. Hotărîrea Guvernului nr.483 din 29.03.2008„Pentru aprobarea Regulamentului cu privire la modul de dare în locaţiune a activelor neutilizate”. [↑](#footnote-ref-15)
16. Hotărîrea Guvernului nr.547  din  04.08.1995 „Cu privire la măsurile de coordonare şi de reglementare de către stat a preţurilor (tarifelor)” . [↑](#footnote-ref-16)
17. Pct.5 din Hotărîrea Guvernului nr.198 din 16.04.1993„Cu privire la protecția copiilor și familiilor socialmente vulnerabile” și Hotărîrea Guvernului nr.234 din 25 februarie 2005 „Cu privire la alimentarea elevilor”; Ordinul Ministerului Educației nr.38 din 23.01.2012 „Cu privire la aprobarea normelor financiare pentru alimentarea copiilor (elevilor) din instituțiile instructiv-educative”. [↑](#footnote-ref-17)
18. Regulile şi Normativele sanitaro-epidemiologice „Igiena instituţiilor de învăţămînt primar, gimnazial şi liceal”, aprobate prin Ordinul Ministerului Sănătății nr.21 din 29.12.2005 . [↑](#footnote-ref-18)
19. Hotărîrea Guvernului nr.1311 din 21.12.2005 „Cu privire la aprobarea nomenclatoarelor serviciilor cu plată prestate de către Ministerul Culturii şi instituţiile subordonate” (în continuare - Hotărîrea Guvernului nr.1311 din 21.12.2005). [↑](#footnote-ref-19)
20. Art.62 alin.(5) din Legea învățămîntului nr.547-XIII din 21.07.1995; pct.8 din Regulile de comercializare cu amănuntul a producţiei alcoolice, aprobate prin Hotărîrea Guvernului nr.212 din 04.04.1995 [↑](#footnote-ref-20)
21. Ordinul ministrului finanțelor nr.94 din 31.12.2004 „Despre aprobarea Regulamentului cu privire la gestionarea mijloacelor special ale instituțiilor publice finanțate de la buget ” (în continuare – Ordinul ministrului finanțelor nr.94 din 31.12.2004). [↑](#footnote-ref-21)
22. Legea cu privire la asociațiile obștești nr.837-XIII din 17.05.1996 . [↑](#footnote-ref-22)
23. Pct.13 din Hotărîrea Guvernului nr.381 din 13.04.2006 „Cu privire la condițiile de salarizare a personalului din unitățile bugetare” (în continuare - Hotărîrea Guvernului nr.381 din 13.04.2006). [↑](#footnote-ref-23)
24. Pct.6 din Hotărîrea Guvernului nr.381 din 13.04.2006. [↑](#footnote-ref-24)
25. Pct.10 din Hotărîrea Guvernului nr. 381 din 13.04.2006. [↑](#footnote-ref-25)
26. Pct.1 din Condițiile de salarizare pentru cadrele didactice și alte categorii de personal din instituțiile și organizațiile de învățămînt preuniversitar, aprobate prin Hotărîrea Guvernului nr 381 din 13.04 2006. [↑](#footnote-ref-26)
27. Pct.5 din Condițiile de salarizare pentru cadrele didactice şi alte categorii de personal din instituţiile şi organizaţiile de învăţămînt preuniversitar, aprobate prin Hotărîrea Guvernului 381 din 13.04 2006. [↑](#footnote-ref-27)
28. Art.30 alin. (2) din Legea salarizării nr.355-XVI din 23.12.2005 . [↑](#footnote-ref-28)
29. Pct.5 din Regulamentul cu privire la activitatea grupului de lucru pentru achiziţii, aprobat prin Hotărîrea Guvernului nr.1380 din 10.12.2007 . [↑](#footnote-ref-29)
30. Art.14 alin.(3) din Legea nr.96-XVI din 13.04.2007 şi pct. 9 din Regulamentul cu privire la activitatea grupului de lucru pentru achiziții, aprobat prin Hotărîrea Guvernului nr.1380 din 10.12.2007. [↑](#footnote-ref-30)
31. Pct.6 din Hotărîrea Guvernului nr.9 din 17.01.2008 „Privind aprobarea Regulamentului cu privire la întocmirea și păstrarea dosarului achiziției publice”. [↑](#footnote-ref-31)
32. Hotărîrea Guvernului nr.245 din 04.03.2008 „Privind aprobarea Regulamentului cu privire la achiziţia bunurilor şi serviciilor prin cererea ofertelor de preţuri” .  [↑](#footnote-ref-32)
33. Art.2, art.3, art.4 alin.(1) și art.5 din Legea cadastrului bunurilor imobile nr.1543-XIII din 25.02.1998 . [↑](#footnote-ref-33)
34. Hotărîrea Guvernului nr.986 din 21.09. 1998 „Cu privire la transmiterea imobilului nr.31 de pe str. M.Eminescu de la balanță la balanță”. [↑](#footnote-ref-34)
35. Hotărîrea Guvernului nr.1112 din 20.08. 2002 „Cu privire la acțiunile prioritare de salvgardare, restaurare și extindere a edificiului Colegiului republican de coregrafie din mun.Chișinău”. [↑](#footnote-ref-35)
36. Pct.36 din Instrucțiunea cu privire la evidența contabilă în instituțiile bugetare, aprobată prin Ordinul Ministerului Finanțelor nr.93 din 19.07.2010 (în continuare – Ordinul Ministerului Finanțelor nr.93 din 19.07.2010). [↑](#footnote-ref-36)
37. Regulile şi normativele sanitaro-epidemiologice de stat "Igiena instituţiilor de învăţămînt primar, gimnazial şi liceal", aprobate prin Hotărîrea nr.21 din 29.12.2005a medicului-șef sanitar de stat al RepubliciiMoldova.

 [↑](#footnote-ref-37)
38. Pct.32 alin.(5) din Instrucţiunea privind evidenţa colecţiilor de bibliotecă și Hotărîrea Ministerului Finanțelor și a Ministerului Economiei nr.28 din 04.09.1996. [↑](#footnote-ref-38)
39. Pct.50 și pct.52 din Ordinul Ministerului Finanțelor nr.93 din 19.07.2010. [↑](#footnote-ref-39)
40. Pct. 164 și pct.165 din Ordinul Ministerului Finanțelor nr.93 din 19.07.2010. [↑](#footnote-ref-40)
41. Art.6 alin.(1) din Legea nr.113-XVI din 27.04.2007; pct.2.13.4. din Anexa nr.6, aprobată prin Hotărîrea Guvernului nr.1311 din 21.12.2005, și pct.126 din Ordinul Ministerului Finanțelor nr.93 din 19.07.2010. [↑](#footnote-ref-41)
42. Ordinul Departamentului Analize Statistice şi Sociologice nr.108 din 17.12.1998 „Cu privire la aprobarea instrucțiunilor privind completarea și prelucrarea foii de parcurs”. [↑](#footnote-ref-42)
43. Pct.9 din Hotărîrea Guvernului nr.10 din 05.01.2012 „Pentru aprobarea Regulamentului cu privire la delegarea salariaților entităților din Republica Moldova”. [↑](#footnote-ref-43)
44. Pct.146 din Ordinul Ministerului Finanțelor nr.93 din 19.07.2010. [↑](#footnote-ref-44)